Q=15	C=5	SS=5	LS=10	PS=5	DC=0	LC=0	SD=0	BS=2	G0=10	G1=8	G2=6	DLID=ctd_Latn	BODY=Isaiah 36 | Siantongluan\nKumpi Hezekiah in a uk zawh kum sawmlilengana kumin Assiria kumpipa Sennakherib in Judah gamsunga khuapi muanhuai khempeuh simin a la hi.\nLakhish khua panin Assiria kumpipa in Jerusalem khua-a kumpi Hezekiah a lut ding a gen dingin ama nuai-a ulian khat leh galkap honpi a sawl hi. Puansawppa nasepna phual zuatna lampi-a bual tungnung tui lampi gei-ah a ulianpa a khawl hi.\nTua ciangin amah tawh a kimu dingin Hilkiah tapa ahi kumpi innsung a saipa Eliakim leh lai-atpa Shebna, leh Asaf tapa ahi thuciamtehpa Joah hong paikhia uh hi.\nTua ciangin a ulianpa in amaute kiangah a genna panin, "Hezekiah kiangah, Kumpi lian ahi Assiria kumpipa in hih bangin ci hi: Hih na lungmuanna uhah bang siksan na hi uh hiam?\nKampau lel pen galdona dingin vaihawmna leh vangin ngaihsun na hi uh hiam? Kei nong lehdona dingun kua suang na hi uh hiam?\nEn un, ama tunga a kingam mipa khut a sun ding, a kikuaitansa pumpeeng ciangkhut tawh a kibang Egypt na suang uh hi. Amah a muang khempeuhte tungah Egypt kumpipa Faro, tua pumpeeng bang hi lel hi.\nAhih hangin note in, "Topa ka Pasian uh ka suang uh hi," a ci-a kinei na hih uh leh ama mun sangte leh biakna taute Hezekiah in lakhia-in, Judah leh Jerusalem tungah, "Hih biakna tau mai-ah na bia ding uh hi," ci hilo ahi hiam?\nTu-in hong pai un la, ka topa Assiria kumpipa tawh kiciamna khat bawl un. A tungah a tuang ding mi na ngahzawh nak uh leh sakol tul nih kong pia ding hi.\nEgypt mite leengte leh sakol galkapte muanna tawh ka topa nasemte lak panin a neupen khat ahi galkapmang khat bek nangawn bangci-in notzo ding na hi uh hiam?\nTua thamloin, hih gam a susia dingin Topa} thu loin hong pai ka hi hiam? Topa in kei kiangah, "Paito-in hih gam sim in la, susia in," hong ci hi, ci-in gen un," a ci hi.\nTua ciangin Eliakim, Shebna, leh Joah in a ulianpa kiangah, "Kote in thei ngawn ka hih manun na nasemte tungah Aram pau tawh hong gen hoh in. Kulhtunga om mite zakna-ah Judah pau tawh thu nong genlohna dingin kong thum hi," a ci uh hi.\nAhih hangin a ulianpa in, "Hih thute na topa uh leh note tung bekah gen ding a, amau ek mah ne-in amau zun mah dawnin note tawh a siakhawm ding kulh tunga a tu mite tungah a genlo dingin ka topa in hong sawl sa na hi uh hiam?" a ci hi.\nTua ciangin a ulianpa dingto-in, Judah pau-in nakpi takin kiko a, "Assiria kumpi, kumpi lianpa thu za un!\nKumpipa in, Amah in note hong honkhia theilo ding ahih manin Hezekiah khemsa-in om kei un.\n"Topa in eite hong honkhia taktak ding a, hih khuapi pen Assiria kumpipa khutsungah kipialo ding hi," ci-in Hezekiah in hong genna tawh na Topa uh muangkha kei un.\nHezekiah thu ngai kei un; bang hang hiam cih leh Assiria kumpipa in hih bangin ci hi: Kei tawh kilemna hong bawl un la kei kiangah hong pai un. Tua hi leh kei hong pai-in, note gam tawh a kibang gam khat, an leh leenggahzu gamah kong koih matengin note khempeuh in nomau leenggah ciat, nomau theigah ciat, na tuikhuk panun nomau tui ciat na ne ding uh hi.\nHezekiah in, "Topa in eite hong honkhia ding hi," ci-in lam hong khialsak khading ahih ciangin kidawm un. Assiria kumpipa khutsung panin minam dangte pasian khatpeuh in ama gam honkhiazo ngei ahi hiam?\nHamath gam leh Arpad gam pasian-te koi-ah om ahi hiam? Sefarvaim gam pasian-te koi-ah om ahi hiam? Amaute in ka khutsung panin Samaria honkhiazo ahi hiam?\nTopa in ka khutsung panin Jerusalem khua a hotkhiatna dingin, hih gamte khempeuh pasian lakah kua in ka khutsung panin a gam uh honkhiazo ahi hiam? ci hi," ci-in a gen hi.\nAhih hangin kumpipa in, "Dawng kei un," ci-in thu piakhol ahih manin amaute daitakin om uh a, kam khat beek dawnglo uh hi.\nTua ciangin Hilkiah tapa ahi kumpi innsung a sai Eliakim, lai-at Shebna leh Asaf tapa ahi thuciamtehpa Joah in a puan uh balkekin Hezekiah kiangah pai uh a, a ulianpa thugen teng a va gen uh hi.